  Наталья Тетерина Удмуртлыкез ӝутонын но азинтонын трос аръёс ӵоже азинлыко тыршем 5 адямиез «Удмурт Кенеш» огазеяськонзылэн Данъян книгаяз пыртозы. 1-тӥ шуркынмонэ сыӵе пумкылъян кутӥз огазеяськонлэн исполкомез. «Удмурт Кенешлэн» премиосъя ӧриезлэн кивалтӥсез Георгий Грязев верамъя, туэ пӧртэм ёросъёсысь 10 адями эскерыны ӵектэмын вал. Кылем аръёсын ӵошатыса, ӵектэм муртъёслэн лыдзы будӥз. Со «Удмурт Кенешлэсь» ужамзэ но, Данъян книгае пыртонлэсь кулэлыксэ но, солэсь данлыксэ но возьматэ, лыдъя Георгий Грязев. Ми туж шумпотыса пусйим отын пиосмурт, воргорон Пётр Давыдов — со Дэри ёросысь Юсь школаысь дышетӥсь — пыртэмын шуыса. Малы ке шуоно пиосмуртъёс-дышетӥсьёс ӧжытгес асьмелэн удмурт лулчеберетэз азинтонын Георгий Грязев, «Удмурт Кенеш» огазеяськонлэн премиосъя ӧриезлэн кивалтӥсезОзьы ик Георгий Грязев вераз, «Удмурт Кенешлэн» интыысь ёзэтъёсызлэн нырысетӥ кивалтӥсьёссы но, кудъёсызлы та ужез нуыны секыт вал, вунэтэмын ӧвӧл. Данъян книгае каръёсын ужась удмурт азьветлӥсьёс но пыртыны дэмламын. Соос асьме лулчеберетмес ӟуч калык пӧлын вӧлмытыны тыршо, мукет калыкъёслы но удмуртлыклэсь кулэлыксэ валэкто, пусйиз премиосъя ӧрилэн кивалтӥсез. «Озьы ми туж шумпотыса вить кандидатураен потӥмы. Зэмзэ но, тросгес луизы дышетӥсьёс, дыр, но соизлы паймонэз ӧвӧл, малы ке шуоно гуртын али тросгес ужало дышетӥсьёс, кудъёсыз удмуртлыкез калык пӧлы вӧлмыто», — йылпумъяз Георгий Грязев. «Удмурт Кенеш» огазеяськонлэн Данъян Книгаяз пыртоно муртъёс: Пётр Давыдов, Дэри ёросысь Юсь шоръёзо школаысь удмурт кылъя но литературая дышетӥсь; Татьяна Долгова, Кияса ёросысь Юрмалай шоръёзо удмурт кылъя, но литературая дышетӥсь; Земфира Петрова, «Удмурт Кенеш» огазеяськонлэн Ижкарысь Октябрь ёросысь ёзэтэзлэн нырысетӥ кивалтӥсез; Людмила Обухова, Якшур-Бӧдья ёросысь Ӵошкыт шоръёзо школаысь удмурт кылъя но литературая дышетӥсь; Ольга Слесарева, Ижкарысь 59 номеро школаысь лыдӟетъюртын ужась. Со сяна, Георгий Грязев «Удмурт Кенешлэн» исполкомезлы Удмуртиысь лулчеберет удысысь дано ужасьлы Анна Евсеевалы Ашальчи Оки нимо йӧскалык премия сётыны ӵектӥз. Ватсалом, «Удмурт кенеш» огазеяськонлэн Данъян книгаяз сӥё-дано пусъён 9-тӥ шуркынмонэ «Пичи Кенешлэн» пумиськоназ ортчоз. Премиосъя ӧрилэн кичӧлтэмезъя, отын ик Шаркан ёросысь ӝог ветлонъя дуннелэсь вице-чемпионзэ Сергей Широбоковез ӟечкылалозы. Тегъёс: Удмуртия УдмуртКенеш удмуртъёс удмурткыл данъетъёс удмуртлык  